**ՀԻՄՆԱՎՈՐՈՒՄ**

 **«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2017 ԹՎԱԿԱՆԻ ՄԱՅԻՍԻ 4-Ի N 526-Ն ՈՐՈՇՄԱՆ ՄԵՋ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ** **ՈՐՈՇՄԱՆ ԸՆԴՈՒՆՄԱՆ ՎԵՐԱԲԵՐՅԱԼ**

1. **Իրավական ակտի անհրաժեշտությունը (նպատակը)**

ՀՀ կառավարության 2017թ. մայիսի 4-ի «Գնումների գործընթացի կազմակերպման կարգը հաստատելու և Հայաստանի Հանրապետության կառավարության 2011 թվականի փետրվարի 10-ի N 168-Ն որոշումն ուժը կորցրած ճանաչելու մասին» N 526-Ն որոշման մեջ լրացում կատարելու անհրաժեշտությունը պայմանավորված է այն հանգամանքով, որ Հայաստանի վերականգնվող էներգետիկայի և էներգախնայողության հիմնադրամը (այսուհետ՝ Հիմնադրամ) հանդիսանալով էներգետիկ ծառայություններ մատուցող, իրականացնում է բացառիկ գործառույթ՝ կնքելով էներգետիկ ծառայությունների մատուցման պայմանագրեր հանրային շենքերի սեփականատերերի (շահառուներ) հետ։

ՀՀ կառավարության 2012 թվականի փետրվարի 16-ի «Հայաստանի վերականգնվող էներգետիկայի և էներգախնայողության հիմնադրամի կողմից կառավարվող վարկային միջոցները տեղաբաշխելու և էներգախնայողության և վերականգնվող էներգետիկայի ֆինանսավորման ծրագրերը հաստատելու մասին» N 174-Ն որոշմամբ հաստատված ծրագրերի շրջանակներում Հիմնադրամի կողմից իրականացվում են հետևյալ ծրագրերը՝ «էներգախնայողության և վերականգնվող էներգետիկայի ֆինանսավորման» ծրագիրը և 2022 թվականի մարտի 4-ին կնքված «Կայունացման և զարգացման Եվրասիական հիմնադրամի միջոցներից դրամաշնորհի տրամադրման մասին» համաձայնագրով հաստատված «էներգաարդյունավետ տարածաշրջաններ. հասարակական շենքերում էներգախնայողության բարձրացման մեխանիզմների գործարկում և աջակցություն «կանաչ էներգետիկայի» զարգացմանը» դրամաշնորհային ծրագիրը (Ծրագրեր)։

Նշված երկու Ծրագրերն էլ ենթադրում են Հիմնադրամի կողմից էներգետիկ ծառայությունների (էներգախնայող միջոցառումներ) մատուցում հանրային շենքերում, որի դիմաց շահառուների կողմից վերադարձված միջոցները ևս ուղղվելու են նմանատիպ ծառայությունների մատուցմանը։ Ծրագրերի իրականացումը նպաստում է ՀՀ հանրային շենքերի արդիականացմանը, էներգաարդյունավետության բարձրացմանը, վերականգնվող էներգիայի աղբյուրների ստեղծմանը և երկրում ջերմոցային գազերի արտանետման ծավալների կրճատմանը։ Իրականացվող միջոցառումները նպաստում են Հայաստանի Հանրապետության էներգետիկայի բնագավառի զարգացման մինչև 2040թ. ռազմավարական ծրագրի իրագործմանը։

1. **Ընթացիկ իրավիճակը և խնդիրները**

Համաձայն Ծրագրերի պահանջների՝ Հիմնադրամը շահառումների հետ պետք է կնքի էներգետիկ ծառայությունների մատուցման համաձայնագրեր (այսուհետ՝ էներգետիկ ծառայության կամ էներգախնայողության ծառայությունների համաձայնագրեր) և կատարի էներգախնայողության միջոցառումներ շահառուներին պատկանող հանրային շենքերում։ Ծրագրերի առանձնահատկություններից ելնելով՝ Հիմնադրամի կողմից իրականացվող ծառայությունը ներառում է էներգախնայողության միջոցառուների իրականացում՝ հետաձգված երկարաժամկետ ֆինանսավորման մեխանիզմով։ Շուկայում ներկայումս չկան նմանատիպ կազմակերպություններ, որոնք պատրաստ են համանման պայմաններով ծառայություններ առաջարկել։ Ծրագրերի նպատակն է նպաստել էներգետիկ ծառայություններ տրամադրող ենթակառուցվածքների սուբյեկտների զարգացմանն ու կայացմանը, հասարակական նշանակության շենքերում էներգախնայողության մակարդակի բարձրացմանը, ինչպես նաև տեղական ինքնակառավարման ներկայացուցիչների շրջանում էներգախնայողության վարկերի ներգրավման արդյունավետության, սկզբունքների և մեխանիզմների մասին իրազեկվածության բարձրացմանը։

Շահառուները, հանդիսանալով Հայաստանի Հանրապետության Սահմանադրությամբ և Հայաստանի Հանրապետության օրենքներով նախատեսված պետական կառավարման և տեղական ինքնակառավարման մարմիններ, պետության կամ համայնքների հիմնարկներ, պետական կամ համայնքային ոչ առևտրային կազմակերպություններ, պետության կամ համայնքների` հիսուն տոկոսից ավելի բաժնեմաս ունեցող կազմակերպություններ, պետության կամ համայնքի կամ պետական կամ համայնքային ոչ առևտրային կամ պետության կամ համայնքների` հիսուն տոկոսից ավելի բաժնեմաս ունեցող կազմակերպությունների կողմից ստեղծված հիմնադրամներ կամ ձևավորված միավորումներ (միություններ), հանրային կազմակերպություններ, պարտավոր են գնումները իրականացնել պետական գնումների ընթացակարգով, որը հակասում է Ծրագրերի տրամաբանությանը։ Հիմնադրամը նշված ծրագրերում հանդիսանում է ծրագիր իրականացնող և պատվերը կատարող օղակ և ինքն է ընտրում շահառու կազմակերպություններին՝ կապված ծրագրի նպատակահարմարությունից, ներդրման էֆեկտիվության մակարդակից, շահառուի վճարունակության մակարդակից։

1. **Կարգավորման նպատակը և բնույթը**

 Նախագծի կարգավորման նպատակն է, Ծրագրերի բնականոն գործընթացը ապահովելու նպատակով, հնարավորություն ընձեռել շահառուներին Հիմնադրամի հետ կնքել էներգետիկ ծառայության համաձայնագրեր մեկ անձից գնման ընթացակարգով ՀՀ կառավարության կողմից հաստատված այն ծրագրերում, որտեղ Հիմնադրամը տրամադրում է բացառիկ ծառայություններ։

 Այլ կերպ ասած, Նախագծով առաջարկվող կարգավորումների նպատակն այն է, որ Կառավարությանը տրամադրվող՝ էներգախնայողության ոլորտի դրամաշնորհի ծրագրերի շրջանակներում, հաշվի առնելով ունեցած փորձը, որպես Հայաստանի Հանրապետության անունից ծրագրի իրականացնող նշվում է Հիմնադրամը, և ստացվում է, որ այդ ծրագրի շրջանակներում էներգախնայողության ծառայությունների մատուցման բացառիկ իրավունքը պատկանում է Հիմնադրամին, քանի որ այլ սուբյեկտ չի կարող իրականացնել այդ ծրագիրը։ Եվ միաժամանակ հաշվի առնելով այն, որ շահառուները միայն ցանկություն են հայտնում ծրագրին մասնակցելու, իսկ ծրագրի շահառուներին ընտրում է հենց Հիմնադրամը, ուստի հնարավոր չէ իրականացնել բացառապես Հիմնադրամի կողմից մատուցվող էներգախնայողության ծառայությունների ձեռք բերման մրցույթային ընթացակարգ, այլ պետք է շահառուներին հնարավորություն տալ առանց մրցույթի մասնակցելու ծրագրի իրականացմանը։ Միաժամանակ պետք է նկատի ունենալ, որ Նախագծով սահմանվում է բացառապես Կառավարության հաստատած ծրագրի շրջանակներում էներգախնայողության ծառայությունների մատուցելու բացառիկ իրավունք, իսկ առհասարակ էներգախնայողության ծառայությունների ձեռքբերումն իրականացվելու է ընդհանուր կարգով։

Նախատեսվում է, որ սույն որոշումը կգործի մինչև 2024 թվականի դեկտեմբերի 31-ը: Նշված ժամկետի ավարտից 15 օր առաջ, ՀՀ տարածքային կառավարման և ենթակառուցվածքների նախարարության կողմից ՀՀ վարչապետի աշխատակազմ կներկայացվի Ծրագրի իրականացման վերաբերյալ հաշվետվություն՝ Ծրագրի արդյունավետությունը գնահատելու և հետագա ընթացքը որոշելու նպատակով:

1. **Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է ՀՀ տարածքային կառավարման և ենթակառուցվածքների նախարարության կողմից:

1. **Իրավական ակտի կիրառման դեպքում ակնկալվող արդյունքը**

 Հիմնադրամի կողմից Էներգախնայողության միջոցառումների իրականացման արդյունքում հասարակական շենքերի էներգաարդյունավետության բարձրացում։

1. **Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Հայաստանի Հանրապետության կառավարության որոշման նախագծի ընդունմամբ լրացուցիչ ֆինանսական միջոցների անհրաժեշտություն չի առաջանում, պետական բյուջեում եկամուտների և ծախսերի ավելացում կամ նվազեցում չի նախատեսվում։

1. **Կապը ռազմավարական փաստաթղթերի հետ Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

«Հայաստանի Հանրապետության կառավարության 2017թ. մայիսի 4-ի N 526-Ն որոշման մեջ լրացում կատարելու մասին» Հայաստանի Հանրապետության կառավարության որոշման նախագիծը բխում է Կառավարության 2021-2026թթ. ծրագրի հավելվածի 3.4 կետից, 2021թ. հունվարի 14-ի N 48-Լ Հայաստանի Հանրապետության էներգետիկայի բնագավառի զարգացման մինչև 2040թ. ռազմավարական ծրագրից: